ทั่วโลกระส่ำหุ้นทองร่วงข่าวร้ายเยอะ
ราคาสินทรัพย์เสี่ยงร่วงแรงถ้วนหน้า มูดี้ส์ขู่ลดเครดิตสถาบันการเงินยุโรป 114 แห่ง และ 17 ธนาคารชั้นนำโลกด้วย
17 ก.พ. 2555

ราคาสินทรัพย์เสี่ยงร่วงแรงถ้วนหน้า มูดี้ส์ขู่ลดเครดิตสถาบันการเงินยุโรป 114 แห่ง และ 17 ธนาคารชั้นนำโลกด้วย
บริษัทศูนย์วิจัยกสิกรไทย เปิดเผยว่า วันที่ 16 ก.พ.ที่ผ่านมา ราคาสินทรัพย์เสี่ยง ทั้งหุ้น ทองคำ น้ำมัน รวมถึงค่าเงินบาท เงินเอเชีย เงินยูโร เผชิญแรงเทขายครั้งใหญ่ ท่ามกลางข่าวร้ายจากการที่ยูโรโซนเลื่อนพิจารณาแผนความช่วยเหลือทางการเงินรอบสองสำหรับกรีซออกไป 
ขณะที่สถาบันจัดอันดับชั้นนำของโลก มูดี้ส์ อินเวสเตอร์ เซอร์วิส กล่าวเตือนถึงความเป็นไปได้ที่จะมีการปรับลดอันดับความน่าเชื่อถือของสถาบันการเงิน 114 แห่งในยุโรป 16 ประเทศ และมีความเป็นไปได้ที่จะมีการปรับลดอันดับความน่าเชื่อถือของธนาคารและบริษัทหลักทรัพย์ชั้นนำ 17 แห่งทั่วโลกอีกด้วย
ข่าวร้ายจากต่างประเทศส่งผลให้ตลาดหุ้นเอเชียร่วงลงทุกแห่ง ในส่วนดัชนีหุ้นไทยลดลง 1,120.25 จุด ติดลบ 6.23 จุด หรือ 0.55% มูลค่าการซื้อขายรวม 30,233.32 ล้านบาท แต่นักลงทุนต่างชาติยังคงซื้อสุทธิ 741 ล้านบาท 
ทางด้านราคาทองคำในประเทศปรับลดลง 1 ครั้ง เป็นเงิน 50 บาท ในส่วนทองคำแท่งรับซื้อ 25,050 บาท และขายออก 25,150 บาท
บริษัท วายแอลจี บูลเลี่ยน แอนด์ ฟิวเจอร์ส ยังคงมุมมองว่า การเคลื่อนไหวของราคาทองคำจะเป็นไปในลักษณะแกว่งตัวลง ส่งผลให้การลงทุนในช่วงนี้ค่อนข้างยาก นักลงทุนที่ไม่อยากแบกรับความเสี่ยงมากจนเกินไป ควรรอการเข้าซื้อเมื่อราคาทองคำอ่อนตัวลงมาในโซนแนวรับสำคัญบริเวณ 1,7051,696 เหรียญสหรัฐต่อออนซ์ และเมื่อราคามีการปรับตัวสูงขึ้นทดสอบแนวต้านที่ 1,735 หรือ 1,742 เหรียญต่อออนซ์ นักลงทุนที่สะสมทองคำไว้อาจขายทำกำไรบ้าง